Konömav

Konömav binon nolav sogädik, kel vestigon prodi, seagivi e nüsumi canas e dünas. Vöd: könomav dekömon de vöds Grikänik: οἴκος (oikos, siämü „dom“) e νόμος (nomos, siämü „lon“), o. b. „lons, noms doma“.

Miedet, kel keninükon mödikosi se konömav atimik binon ut hiela Lionel Robbins in yeged ün 1932 päpüböl: „nolav, kel studon kondöti menik as sekidöl de tefs vü zeils e meds nebundanik, kels labons gebis pluik votik“. „Nebundan“ sinifon, das meds no saidons ad kotenükön neodis e desiris valikis. Nen nebundan e gebs votik medas, no dabinon säkäd konömavik. Jäfüd so pamiedetöl keninükon kludo studi välas fa stad e mögs paflunölas.

Donajäfüds konömava kanons padadilädön ad grups distöfik, vü kels:
 smalakonömav e gretakonömav;
 konömav siädimik („kis binon-li?“) e konömav nomik („kis söton-li binön?“);
 konömav kösömik e konömav nekösömik;
 donajäfüds votik e topäds valemik ninü konömav.

Bal gebas konömava binon ad plänön, lio konöms, as sits konömavik, kanon vobön, e tefs kinik dabinons-li bevü kompenans („dunans“) in sogäd gretikum. Metods diletama konömavik pagebons aiplu fa jäfüds, kels tefons menis e sludis onsik in yumed sogädik (a. s. midun, dugäl, famül, saun, lonem, bolit, rels, stitods sogädik e krig.

Klad:Konömav
Klad:Yegeds vipabik